text:
Ein túrur aftur í 1980’ini
Nú Aqua kemur á Summarfestivalin at syngja Back to the Eighties, er kanska uppá sítt pláss at hyggja aftur á 80’ini. Tey vóru nevniliga góð.
Í 1980’unum høvdu vit bara eina sjónvarpskanal, og tað var SvF. Tí hugdu vit at øllum, sum bleiv sent í har, og tað er ikki for nógv sagt, at tað var betri av tí sama. Vit minnast enn Fjørutrøllið, sum traumatiseraði okkum, eins og dólgarnar Berint, Bjarka (hann æt onkuntíð Bjarti) og Bjørn. Teir vóru næstan líka so góðir sum Knight Rider, ið varð sent í SvF hvønn leygardag kl. 15. Aftaná møttust børn uttanfyri og royndu at spæla antin ein dólgur ella David Hasselhoff. Tá í tíðini spældi man nevniliga uttandura.
Vit vóru sera framkomin tøknifrøðiliga, men móta tosa vit minni um. Latum okkum nøjast við at nevna yvirskegg og nógv hár, ikki bert á høvdinum. Tá tað kom til tøkni, var okkara hægsta jólagávuynski ein walkman. Ein sovorðin sum tók kassettubond, og teir mest avanceraðu kundu avspæla báðar síður uttan at muga venda bandinum. Ein telda tá vigaði tað sama sum ein scootari ger nú, og kundi spæla Snake, Digger, Pacman og Space Invaders. Fyri at flyta tey millum teldur brúktu vit 360 og seinni 720 kilobyte diskettir.
Triðja hvønn mánað loystu øll tey vaksnu út, og vit børn fingu tveir tundurkassar frá hvørjum húsarhaldi. Tundur flýtur væl, og við at proppa tað inn í plattar, sum blivu stjolnir ymsastaðni frá (um onkur politistur lesur hetta her, so er málið altso fyrnað nú), so fingust framúr góðir flakar. Onki æt redningsvestur tá, so tá onkur uppøst mamma kom og kravdi at vit skuldu hava línu á, so fóru vit heldur í land.
Døgurðatímin var veruliga ein tími tá, faktiskt 75 minuttir. Heitur matur á miðdegi! Fiskafrikadellur ella grind var tað mest vanliga kl. 12. Tað var ikki fyrrenn ov nógv fólk høvdu verið niðri og lisið í Danmark og sæð at har ótu tey døgurða um kvøldið, og síðani komu aftur og vildu vera líka, at tað í 1994 bleiv broytt til 20 minuttir til at gloypa tvær breyðflísar við livurpostei og rødbedum á. Stórt afturstig.
Vit fingu at vita, at spik var gott fyri eyguni, og ótu tí grind fleiri ferðir um mánaðin. Heilsumyndugleikarnir vóru júst sum nú – við 20 ella 30-ára millumbilum snara teir 180 stig og meina tað øvugta, og grind verður nú aftur søgd at vera sunn. Skerpikjøt, ræstur fiskur o.a. varð etið uttan nakran form fyri heilsufrøðiligari góðkenning, og tað sama við sýrum beinleiðis úr bønum.
Í Klaksvík var biografur fram til umleið 1984, so læt hann aftur, ivaleyst vegna insisterandi ryktini um, at Várharra ikki sær við mildum eygum uppá kykmyndahalllir. Júst ørindið úr Móselóg ella evangeliunum um biografar funnu vit tó aldrin. Eiheldur sluppu vit klaksvíksbørn at síggja sjónleikin Liva Tikarar í Congo, tí í honum hevði onkur fingið AIDS, sum var Guðs heilt stóra revsing fyri homoseksuellan levnað í 80’unum. At hyggja í sjónvarp og video varð kortini ikki mett sum synd, so vit leigaðu Freddie Kruger og Poltergeist í Plátubarrini, tí har spurdu tey ikki um aldursmark. Tað gjørdu tey forrestin heldur ikki, tá vit sum 10-ára gomul skuldu keypa fýrverkarí, sum tá eisini fekst í hondkeypi.
Í skúlagarðinum antin trolaðu ella trokaðu vit. Tað fyrra ráddi um at fanga mótsatta kynið og tað seinna um at hava spískar albogar, so bæði vóru fyrireikingar uppá lívið seinni. Bon Jovi hevði júst tá givið You Give Love a Bad Name út, so “Shot through the Heart!” bleiv rópt umleið hvørt fríkorter. Hetta var sama ár, sum Maradona skeyt Hand of God-málið, og tá í tíðini var so sum so við replay. So tey sum vóru á WC, tá hann skoraði, angraðu seg grøn í fleiri vikur aftaná og royndu at fáa fatur á eini VHS-upptøku av tí.
Winston Churchill røkti uttanlandssiglingina tá í kapping við gomlu Norrönu. Fekk man fatur í sodavatnsblikkum frá eini tílíkari uttanlandsferð, so var eydnan gjørd, tí so fekk man gjørt øll hini børnini í skúlanum øvundsjúk. Tey máttu nøjast við 3-kantað Sunkist, men tey vóru nú eisini heilt okey.
Sum undirhald høvdu vit ikki Frozen og Minions. Vit høvdu Tom & Jerry, sum var fullkomiliga uttan dialog og nógv betri. Teknifilmar eru nevniliga nakað, sum er versnað ógvusliga síðani 1980’ini. Hartil høvdu vit fólk við hondunum uppi í Kermit, Miss Piggy og Gonzo, nakað sum ivaleyst inspireraði okkara egnu Gyðju og Grana, ið vóru ávikavist ein kanin og eitt ross, sum høvdu djúpar samrøður við Zacharias Hammer í Barnaløtuni í 80’unum. Ongin av hesum megnaði tó at hamla upp við elskuligu rúmdarveruna Alf.
Vit vóru eisini lukkuliga óvitandi um, at politikararnir tá í tíðini stýrdu okkum lúkst út av avgrundini, og okkara stjørnur Bill Cosby, Michael Jackson og O. J. Simpson vóru framvegis hampamenn tá. Tað sum vit ræddust mest var atomkríggj, og so at teir nýsmeltaðu reaktorarnir í Tjernobyl fóru at geva okkara avkomum tríggjar armar í part eins og grønar afro-frisurur. Men sum heild komu vit rímiliga snikkaleys undan.
Við byrjanina av 1980’unum var ÍF føroyameistari í fótbólti, og við endan var tað B71. So tit kunnu ætla, at mangir hektolitrar av vatni er runnir í ánna síðani tá.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


c: text/html

text:
Eirikur Lindenskov 30.09.2017 (07:28)
Toyota framvegis best umtókti bilur
Enn er Toyota best umtókti bilur í Føroyum. Hyggja vit eftir hagtølum yvir mest seldu bilar í Føroyum í septenmber, so er Toyota mest seldi bilur við tilsamans 254 bilum. Næst Toyta kemur Volkswagen við 236.
Hyggja vit eftir seldum bilum seinasta mánaðin – í septembermánaði, so síggja vit, at Volkswagen er á 1. plássi meðan Nissan liggur á øðrum plássi. Næst Nissan kemur Citroen við 19 bilum og Toyota ið 19 bilum.
Mest seldu bilar í septembermánaði vóru:
Mest seldu bilar higartil í ár eru:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Áki Bertholdsen 16.05.2018 (11:30)
Á ólavsøku verða vit yvir 51.000 føroyingar
Heldur hendan gongdin fram, verða vit longu yvir 51.000 fólk í Føroyum longu á Ólavsøku. Tað spáa tey á Hagstovuni.
Ein nýggj uppgerð hjá Hagstovuni vísir, at tann fyrsta apríl var búðu tað 50.778 fólk í Føroyum og sostatt er væntandi, at vit koma upp um 51.000 fólk í summar. Hagstovan sigur, at verður gongdin teir næstu mánaðirnar nøkulunda sum í fjør, er væntandi, at fólkatalið fer at veksa eini 225 fólkum frá apríl til í juni, og so kunnu vit vera farin upp um 51.000 fólk longu fyri ólavsøku.
Hagstovan sigur nevniliga, at seinastu tølini vísa, at fólkavøksturin í Føroyum heldur fram við somu øði sum hann hevur gjørt hesi seinastu trý árini. Hetta merkir, at fólkatalið er vaksið umleið 1,5 prosent um árið, men í veturin hæsaði vøksturin eitt sindur av, tí tá var hann ímillum 1,3 og 1,4 prosent.
Hagstovan heldur, at hetta kundi verið tey fyrstu teknini til, at vøksturin varð hæsaður av, Mmen seinni í vetur, og nú í vár, hevur vøksturin aftur tikið dik á seg, og er komin upp aftur á 1,6 prosnet. Men tey leggja afturat, at tølini eru smá og lítið skal til at koppa gongdini antin ein veg, ella hinvegin
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
MFS: Nei Rigmor, tað er ikki gagnligt fyri Føroya land at avlaga Setrið
Fíggjarlógaruppskotið 2018 ásetir 95,9 mió. til Fróðskaparsetur Føroya, ein upphædd, ið hvørki kann varðveita ella menna verandi virksemi. Setrið hevur seinastu árini framt eina røð av sparingartiltøkum. Vallærugreinar eru dotnar burtur, starvslærur strikaðar, og hølisviðurskiftini eru, í fleiri førum, alt annað enn nøktandi. Hetta eru sera álvarsligar fylgjur av einum niðurraðfestum fróðskaparsetri. Hesar fylgjur ávirka góðskuna á útbúgvingunum, ið Setrið bjóðar. Í fleiri ár hevur man frá politiskar síðu ynskt, at Setrið skal verða meira attraktivt, so at føroyingar fara at velja Setrið fram um útlond. Setrið er í kapping við onnur altjóða universitet og má tí verða kappingarført.
Síðan 2013 er talið av lesandi økt við 60%, og er sostatt komið uppum 1000 lesandi. Hetta meta vit er ein jalig gongd, sum bert hevur verið møgulig, orsaka av økta virkseminum hjá Setrinum, og sum hevur givið eitt fjølbroyttari útboð av útbúgvingum. Tað er landsstýriskvinnan í mentamálum, Rigmor Dam, ikki samd í. Rigmor segði á tingsins røðarapalli í gjár, at Fróðskaparsetrið hevur verið ábyrgdarleyst, tá tey hava sett enn fleiri útbúgvingar í verk. Økta útboðið av útbúginvum hevur tó verið eitt poltiskt ynski, sum Fróðskaparsetrið hevur fylgt, fyri eitt nú at bøta um fólkatilflytingina.
Hyggja vit at londunum kring okkum, og hvørjar íløgur verða gjørdar í universitetsútbúgvingar, kunnu vit skjótt ásanna, at íløgunar eru upp í 4 ferðir hægri í hesum londum. Í Grønlandi leggur landið 122,3 mió. kr. í universitetsútbúgvingar til 700 lesandi. Hetta gevur eina mánaðarliga útreiðslu pr. lesandi á 14.561 kr. Í Danmark verða kr. 25,3 mia. nýttar til 66.500 lesandi. Hetta svarar til eina mánaðarliga upphædd á kr. 31.713 pr. lesandi. Í Føroyum eru útreiðslurnar kr. 7.308 pr. lesandi um mánaðin - helvtina minni enn í Grønlandi, og 4 ferðir minni enn í Danmark. Vit kunnu tí staðfesta, at Føroyar liggja langt aftanfyri grannalondini tá viðvíkir raðfesting av universitetsútbúgvingum.
Tørvur er á 7 mió kr í hækkan, skal Setrið varðveita núverandi virksemi. Fyri at menna virksemið á Fróðskaparsetrinum, og sostatt geva lesandi í Føroyum eina útbúgving við góðsku, skal játtanin hækkast 20 mió. kr. Vit heita á Løgtingið at steðga við lappaloysnum og miða eftir einum Fróðskaparsetri, ið er kappingarført við aðrar altjóðaviðurkendar útbúgvingarstovnar.
Rigmor Dam legði millum annað dent á, at tað ikki er gagnligt fyri Fróðskaparsetrið, at tey ferð eftir ferð biðja um eykajáttan. Hesum eru vit púra samd í - tó ikki av somu orsøk sum Rigmor Dam. Rigmor róði uppundir, at tað skaðar umdømið hjá Setrinum at biðja um eykajáttan hvørt ár. Vit halda hinvegin, at tað skaðar menningini av Føroya landi, at vit ikki megna at raðfesta ein vitanar- og útbúgvingarstovn sum Setrið. Hesin stovnur, sum millum annað hevur verið eitt kjarnuamboð, tá tað kemur til at venda gongdini við fólkafráflyting.
Hesin sami, sum eigur stóran part í vitanar- og trivnaðarmenningini á Føroya landi.
Við hesum heitir Meginfelag Føroyskra Studenta á Landsstýrið at hækka játtanina til Fróðskaparsetur Føroya. Við lestrarkvøðu Meginfelag Føroyskra Studenta


text:
Býráðsfundur 4. Sept. 2014 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard
Ikki møtt: Karl Rasmussen
1.
J. nr. 14/00459: 2. viðgerð eykajáttan til meirútreiðslur av íløgum í 2014.
Neyðugt verður við eykajáttan til liðuggerð av arbeiðum, tí neyðug játtan ikki er avsett í ár.
-Fíggjarnevndin hevur á fundi 19/06-2014 mælt til at veita eykajáttan uppá 5. mió. kr., sum verða fíggjaðar við 3 mió. sparingum og 2 mió. úr gjaldførinum.
-Býráðið hevur við 1. viðgerð 26/06-2014 samtykt at taka undir við tilmælinum frá fíggjarnevndini.
-Býráðið hevur við 2. viðgerð 4/9-2014 samtykt eykajáttanina.
2.
14/00435: Býarplanurin á Skála – Økið við Meistarahúsini.
Nú brúk ikki er fyri meistarahúsinum á skála til barnaansing og uppskot er um at broyta byggisamtyktina fyri økið, har húsini standa, soleiðis at húsini framyvir kunnu brúkast til annað endamál eitt nú bústað, hevur Vinnu- og havnarnevndin viðgjørt spurningin, hvørt tað er ráðiligt at broyta ásetingarnar fyri økið, tí høvuðsatkoman til havnarøkið, liggur beint framvið Meistarahúsinum.
-Vinnu- og havnarnevndin mælir frá at broyta byggisamtyktina fyri økið har meistarahúsini standa.
-Býráðið hevur á fundi 4/9-2014 samtykt at taka undir við tilmælinum frá Vinnu- og havnarnevndini.
3.
J. nr. 14/00513: Trupulleikar av leysgangandi hundum.
Borgarar hava vent sær til kommunu um ampa av leysgangandi hundum.
-Tekniska nevnd mælir til, at Kunngerð nr. 81 frá 18/6-2014 um skyldu at hava hund í bandi, eisini verður sett í gildi fyri Runavíkar kommunu.
-Býráðið hevur á fundi 4/9-2014 samtykt at taka undir við tilmælinum frá Teknisku nevnd.
4.
J. nr. 14/00517: Umsókn um skattafrælsi.
Stuðulsgrunnurin fyri Kris í Føroyum søkir um skattafrælsi
-Fíggjarnevndin mælir til at játta umsóknini frá Kris um skattafrælsi.
-Býráðið hevur á fundi 4/9-2014 samtykt at taka undir við tilmælinum frá Fíggjarnevndini.


text:
Trupulleikar við blámusoppi kunnu ikki altíð loysast sum eitt byggimál burturav!
Seinastu tíðina hevur regluliga verið at frætt um bygningar sum hava trupulleikar av blámusoppi, og tað vísir seg, at fólk eru ikki heilt álvulig við fyribrigdið. Flestu halda seg vita, at blámusoppur er nakað sum fólk gerast sjúk av. Vanliga fatanin er helst, at er ein bygningur fongdur við blámusoppi, so er at sleppa sær úr bygninginum sum skjótast.
Tað kann vera skilagott. Havast skal tó í huga, at
Í bygningum verður vanliga hugsað um vatnskaðar sum kunnu elva til, at blámusoppur fer at nørast í váta byggitilfarinum. Blámusoppur er ikki tað besta fyri sjálvt tilfarið, men harumframt so kunnu hesir soppar lata frá sær bæði sporar og ymisk loftevni, summi eitrandi, sum serliga fólk við astma hava ampar av.
Summi av hesum loftevnum hava ein eyðkendan modnaroyk, sum altíð er ein ábending um at trupulleikar eru av soppi. Men tað er ikki altíð at soppar kunnu luktast.
Tær loysnir sum tikið verður til her í Føroyum tykjast í stóran mun vera at leita eftir vatnskaðum og bøta um hesar trupulleikar. Og onki er at ivast í, at um og tá hetta ber til, so er hetta besta loysnin. Havast má tó í huga, at trupulleikar kunnu eisini standast av soppum, sum ikki hava samband við nakran vatnskaða, og tó kunnu teir geva fólki við astma trupulleikar. Sostatt kunnu trupulleikarnir halda fram, hóast ábøtur eru gjørdar á bygningin.
Tær kanningar sum kunnu gerast eru vanliga:
Ber til at loysa trupulleikan við at fremja punkt 1 og 2 omanfyri, so er sloppið. Heldur trupulleikin fram, so er vert at umhugsa at fara undir punktini 3 og 4, ið kunnu geva ábending um, hvørt tað er soppur trupulleikin er av (punkt 3) og um so er, at kanna um nøkur soppasløg eru til staðar, sum vit vita kunnu elva til ovurviðkvæmi og astma.
Vita vit hvat soppaslagið er, ber eisini til at finna fram til hvussu hann livir og nørist. Hóast vit hava lyndi at halda, at allir blámusoppar liva á sama hátt, so er tað ikki so, tí soppar eins og flestu aðrar verur hava onkra føði, sum teir trívast best við. Hetta er so ein annar máti at finna fram til, hvaðani trupulleikin stavar.
Gramar Gransking hevur ta útgerð sum skal til at kanna blámusopp eftir lívfrøðiligum leisti. Vit mæla tó til fyrst at brúka byggitekniska leistin og kanna um nakrar vatnskaði er, og hvørt nakað sæst til blámusopp.
Veit man hvursu nógv % fukt skapar Blámusopp


text:
Hvat skapar ein góðan bý? Hvat hendur millum húsini sum ger at fólk trívast?
Hetta er heiti á ráðstevnu sum Runavíkar kommuna skipar fyri saman við Nordic Innovation 23. november 2017. Fyrilestrahaldarar, sum allir taka støðið í evninum, verða Flemming Borreskov frá Catalytic Society, Birita Wardum frá Tórshavnar kommunu og Mikkel Thams Olsen frá White Arkitektum.
Umframt hetta fer Andras Róin frá Bústøðum at greiða frá teirra royndum higartil við bygging av íbúðum, og Tórbjørn Jacobsen, borgarstjóri í Runavíkar kommunu fer stutt at greiða frá visiónunum fyri Runavíkarøkið í framtíðini.
Málið við ráðstevnuni er at seta fokus á týdningin av fjølbroyttari burðardyggari bústaðarbygging og á týdningin av at hava eitt breitt samspæl millum politikarar, umsiting, borgarar, arkitektar og aðrar fakbólkar í skapanini av ein góðan býi.
Ráðstevnan er fyri innbodnum og tey sum kunna luttaka eru politikarar, kommunal umsiting, landsumsiting, limir í Arkitektafelagnum, Fróðskaparsetur Føroya, Bústaðir, byggifyritøkur og íleggjarar.


text:
Levi var hepni vinnarin
Levi vann ein iPad air, sum Fólkaheilsuráðið lutaði út.
Hepni vinnarin í sambandi við Kostverkætlanina hjá Fólkaheilsuráðnum seinastu fimm vikurnar var vágbingurin Levi Kirke Djurhuus. Levi er 13 ára gamal og gongur í 6. flokki. Í frítíðini dámar Levi væl at spæla guittar, hann far eisini undirvísing á ljóðførinum.
Kostátakið, sum hevur verið bæði í Havnini og á Tvøroyri, hevur verið sera væl eydnað. Kundin hevur verið drigin inn í átakið, og soleiðis verið virkin og svarað spurningum, umframt at fáa høvi til at smakka eitthvørt í sambandi við tey temu, sum hava verið tær ymisku vikurnar. Á skránni var fullkorn, soltið kjøt, frukt og grønt, fiskur og til seinast tað søta.
Vit ynskja Levi til lukku við vinninginum.


text:
Ingi Samuelsen
22.01.2018 - 06:57
Tíðindi > Uttanlands > Politikkur
Leiðarin fyri frælsisrørsluni í Katalonia, Carles Puigdemont, letur seg ikki ræða av hóttanum um handtøku, um hann kemur til Danmarkar í dag, sum ætlað.
Alt bendir á, at Carles Puigdemont er í flogfarinum úr Brússel, ið eftir ætlan skal lenda í Keypmannahavn klokkan 8.35 í morgun, danska tíð. Tað skrivar spanska blaðið El Pais sambært Danmarks Radio.
Carles Puigdemont skal eftir ætlan luttaka á einum tiltaki á Keypmannahavnar Universiteti seinnapartin. Hetta er fyrsta uttanlandsvitjan hansara, síðan hann í oktober leitaði sær friðskjól í Belgia.
Fráboðanin um danmarkarvitjanina fekk spanska ákæruvaldið til at hótta við at senda út nýggj evropeisk handtøkuboð, ið skal tryggja, at Carles Puigdemont verður handtikin í Danmark, og latin til Spania.
Enn er ikki greitt, um eini slík handtøkuboð veruliga eru send út.
Puigdemont rýmdi til Belgia eftir at hann í oktober hevði lýst Katalonia sjálvstøðugt. Hetta varð av sponsku stjórnini mett at vera í stríð við grundlógina, og katalonska tjóðartingið varð tí sent heim, og nýval varð skrivað út. Eini evropeisk handtøkuboð vórðu send út um at handtaka Carles Puigdemont, men hesi vórðu tikin aftur 5. desember.
Handtøkuboð mótvegis Puigdemont eru framvegis galdandi í Spania, og tað merkir, at hann verður handtikin og fongslaður, um hann kemur til Spania, skrivar Danmarks Radio.


text:
Eg kann vera heilt erlig og fortelja at eg ongantíð havi verið fan av sjokulátakøku. Eg haldi tað má vera tí, at eg altíð havi bundið sjokulátakøkna við hesar vanligu brúnakøkurnar við glasuri. Og tað er eitt tað mest keðiliga eg veit um. Tí havi eg heldur ikki bakað sjokulátakøku serliga ofta. Men eg helt tað verða tíð uppá, at finna útav hvussu ein góð og saftig sjokulátakøka kann smakka.
Eg kann líka so væl fortelja tykkum beinanveg, at hendan hevur snýkt seg uppá mín topplista av køkum. Hendan lekkra sjokulátakøkan riggar til alt! Altso, hon er soo bleyt og lekkur. Eg eri púra vekk í henni. Hetta verður 100% ein av mínum “sikkru vinnarum” framyvir um eg fái gestir. Hesari kann man hvussu er ikki skuffa nakran við. Um tú fært nógvar gestir, kanst tú saktans gera eina dupulta portión, og leggja botnarnar omaná hvønn annan, og koyra sjokulátakrem ímillum.
Eg vantaði faktiskt, at tað fór at blíva ov nógv við kreminum omaná, men neinei, tað gjørdi undirverkir. Jú meira, jú betur.
Náhh, men nú er nokk snakkað. Lat okkum heldur fara í gongd við tann stuttliga partin, nemliga at gera køkuna.
Tilfar til eina runda køku við diametur á 16-20 cm
(ein koppur er uml. 2 dl)
1 kopp mjøl
1 kopp sukur
3/4 kopp kakaopulvur
1 tsk bakipulvur
1 tsk natron
eitt sindur av salt
1/2 kopp mjólk
1/4 kopp olju
1 egg
2 tsk vaniljusukur
1/2 kopp kóka vatn
Tilfar til smørkrem
170 g smør
325 g flormelis
65 g kakao
1 tsk vaniljusukur
1/2 dl mjólk
Arbeiðsháttur
Set ovnin á 175 stig og smyr formin við smøri.
Byrja við at koyra mjøl, sukur, kakaopulvur, bakipulvur, natron, vaniljusukur og salt í ein bolla og rør tað væl saman. Koyr síðani mjólk, olju og egg í mjølblandið, og píska væl. Enda við at koyra kókandi vatnið í blandið, og píska við høgari fer.
Koyr nú deiggið í formin og baka mitt í ovninum í 30-35 minuttir. Fyri at verða vís í, at køkan er bakað, kanst tú trýsta ein knív mitt í køkuna. Tá knívurin kemur reinur úr, er køkan bakað. Lat køkuna kølna í forminum í 10 minuttir, og tak hana síðani úr, og set hana á kølna á einari rist.
Nú skulu vit gera smørkremið.
Píska smøri og flormelis væl saman, so ongir klumpar eru. Koyr síðani restina av tilfarinum í, og píska væl. Smyr nú smørkremið omanyvir alla køkuna.
Eg havi prýtt køkuna við rivnari sjokulátu og bláberum, men hetta kann saktans skiftast út við okkurt annað.
So er køkan klár at njóta! Mums!
Eg ynski tykkum øllum ein góðan sunnudag.


text:
Rakul Sjúrðardóttir Frederiksberg
20.04.2017 - 19:30
Tíðindi > Vinna & Tøkni > Byggivinna
Fyrrapartin vóru løgtingslimir, embætisfólk og onnur og vitjaðu á byggiplássinum við Marknagil, har nýggi og stásiligi miðnámsskúlin, Glasir, verður bygdur. Framløgur og frágreiðingar vóru á skránni, og gestirnir vórðu vístir runt í bygninginum.
Heimskendi byggilistafrøðingurin, Bjarke Ingels, er sniðgevari. Hann sigur, at Glasir er mest stórsligni bygningurin, sum hann hevur sniðgivið, og hann heldur, at hvørki bygningar hansara aðrastaðni ella staðsetingarnar sláa Glasir.
Poul Geert Hansen, aðalstjóri í Mentamálaráðnum, beyð vælkomin, og Ewald Kjølbro, stjóri á Landsverki, greiddi frá um gongdina við byggingini. Hann vísti á tær mongu avbjóðingarnar, sum hava verið, men staðfesti eisini, at seinastu tíðina hevur gingist væl. Bogi Bech Jensen, rektari, hevði eina framløgu um skúlabygnaðin, og hvat Glasir fer at bjóða í framtíðini. Millum annað fara tað at vera umleið 20 útbúgvingar, einar 14-15 miðnámsútbúgvingar og restin hægri útbúgvingar.
Síðani byggingin við skúladepilin við Marknagil fór í gongd, hevur hon verið nógv umrøtt. Fyri tíggju árum síðani var farið undir at fyrireika byggingina av nýggjum miðnámsskúla, og tað gjørdist greitt, at talan var helst um størstu og truplu bygningsverkætlanina í Føroyum nakrantíð, og tað hevur eisini verið sera trupult. Tað hevur gingið bæði væl og illa við byggingini, men úrslitið er gott. Bygningurin er nú innilokaður, og arbeitt verður við innrættingini.
Sara Lundorff Fekih Winther, verkætlanarleiðari á Landsverki, greiddi frá tíðarætlanini og staðfesti, at hon fer at halda. Skúlin kann takast í nýtslu í seinasta lagi á sumri næsta ár.
Bygningurin er í seks hæddum á umleið 19.300 fermetrum. Pláss verður fyri umleið 1500 næmingum og 250 starvsfólkum á nýggja skúlanum.
Sí fleiri myndir niðanfyri.
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo
Mynd: landsverk.fo


text:
Innsent
18.04.2017 - 10:13
Av Eiði:
Filip Kruse Johansen. Dagurin verður hildin í miðhøll skúlans frá kl. 15.
Silja Jansdóttir Eidesgaard, Kolshjallar 9. Opið hús frá kl. 17.
Marjun Høgnesen, Úti á Bø 86. Opið hús frá kl. 14.
Annelisa Martinsdóttir Kúrberg. Dagurin verður hildin á gamla hotellinum á Eiði frá 15.
Dianne Madayag Mørkøre. Dagurin verður hildin í EB-húsinum frá 15.
Úr Svínáum:
Gunnar Yong Samuelsen, Steinavíksgøta 4. Opið hús frá kl. 15.
Frá Norðskála:
Jóhan Jennýarson Samuelsen, Lyngvegur 8. Opið hús frá kl. 17.
Siri Joensen, Heiðavegur 16. Opið hús frá kl. 17.
Ida Potts, Mýrivegur 21. Opið hús frá kl. 15.
Jóna á Stongum, Heiðavegur 6. Opið hús frá kl. 17.
Lív Hammershaimb Thomsen, Mýrivegur15. Opið hús frá kl. 17.
Av Oyrarbakka:
Suni Sølvá, Skúlavegur 13. Opið hús frá kl. 17.
Brynja Mortensen, Oyrarbakkavegur 31. Opið hús frá kl. 17.
Av Oyri:
Heri á Marknagili Debes. Dagurin verður hildin á hotellinum á Oyri fra kl. 17.


text:
Zacharias Zachariassen farin
Jóannes Hansen skrivar:
Zacharias Zachariassen er farin
Mánadagin bórust deyðsboðini av Zachariasi Zachariassen í Norðragøtu. Hann var føddur sætta august í 1935 og hevði fyri stuttum 82 ára føðingardag.
Í fram ímóti seksti árum var Zacharias trúboðari innan brøðrasamkomurnar í Føroyum, har hann er væl kendur og umtóktur.
Barnaheimið var í Mortansstovu í Norðragøtu. Foreldrini vóru Annilena, sum var fødd Tausen og ættað úr Runavík, og Jákup Zachariassen úr Mortansstovu. Tey fingu sjey børn. Zacharias var elstur, og hini eru Hermund, sum býr á Argjum, Marni, sum býr í Vejle, tvíburarnir Hallbjørg og Arnbjørg, sum búgva ávikavíst í Aarhus og Fredericia, Flóvin, sum býr í Norðragøtu og Jan, sum býr í
Kolding.
Merkisvert var tað, at øll børnini hjá Annilenu og Jákupi Zachariassen uttan Zacharias og Flóvin vóru deyv frá føðingini av.
Zacharias lærdi til rørleggjara. Fyrst arbeiddi hann hjá pápa sínum, sum eitt nú fekst við at leggja miðstøðuhita, og síðani fór hann
til Havnar, har hann í 1956 gjørdi læruna lidna hjá Mariu Poulsen.
Zacharias var fyrsti føroyingurin, sum fór á Moorlands bíbliuskúlan í Onglandi, har fleiri føroyingar seinni leitaðu sær. Hann fór á skúlan í 1958, og eftir at hann hevði verið har í trý ár, flutti hann aftur til Føroya, og tað er her, at hann síðani hevur verið í fulltíðar tænastu sum trúboðari. Hann varð roknaður at vera stinnur í skriftunum, talari við stórum myndugleika, og hann hevði stórt hjartað fyri tí einstaka. Tað hevur ofta verið tikið til, at Zacharias var fyrsti trúboðarin í nýggja ættarliðnum, eftir at Victor Danielsen – hann doyði í 1961 - og seinni Andrew Sloan – hann doyði í 1973 - løgdu frá sær.
Øll tey, sum hava havt við Zacharias at gera – og tey eru rættiliga mong – munnu geva honum skoðsmálið, at hann var friðarligur, fyrikomandi, fjølgávaður og trúfastur maður, sum í fram ímóti seksti árum ferðaðist kring oyggjarnar og uttanlands, og sum samstundis útinti risastórt skrivligt avrik.
Hann mundi vitja í flestu um ikki øllum bygdunum við gleðiboðskapinum. Tey fyrru árini var Zacharias nógv uppi í barnaarbeiði, og ofta ferðaðist hann saman við vinmonnum, sum hann hevði lært at kenna, meðan hann var í Onglandi.
Gávurnar at fáast við skaldskap í bundnum máli vóru framúr, og eitt nú saman við vinmanninum Jens Guttesen, sála, gav hann føroyingum nógvar sangir og kór, sum framvegis verða nógv nýtt. Tað, sum Zacharias hevur yrkt, er eyðkent av alski til móðurmálið, skaldskaparligum hegni og stórum kærleika til boðskapin, sum altíð var berandi.
Góðu sangrøddina og gávurnar at fáast við tónleik vórðu nýttar í somu tænastu. Fyri umleið 57 árum síðani varð fyrsta plátan útgivin, og eisini nýggjari útgávur eru framvegis at hoyra. At hann spenti víða og fylgdi við í tí, sum synirnir tókust við, er at hoyra á øðrum útgávum enn hansara egnu.
Vinmaðurin frá árunum í Onglandi, Brynleif Hansen, sum var ættaður úr Fuglafirði, var undangongumaður, tá ið Zarepta í Vatnsoyrum varð tikið í nýtslu í 1967. Zacharias stuðlaði honum væl, og hann var uppi í tí arbeiðnum til tað síðsta. Hansara serliga ábyrgd var bíbliuskeiðið, sum er seinnapartin av august. Zacharias fór saman við øðrum undir hesi skeið fyrrapartin av seksti árunum.
Fyrstu árini vóru tey kring landið, men síðani Zarepta var veruleiki, hava tey verið har vesturi. Tá ið hann fyri tveimum árum síðani fór um tey áttati, gav Zacharias leiðsluábyrgdina til yngri kreftir. Í næstu viku verður bíbliuskeiðið. Tá ið tey hittast, plagar at verða steðgað á og hugsað um tey, sum eru farin síðani í fjør. Nú verður sessurin hjá Zachariasi tómur, og tað fer at kennast heilt undarligt.
Tað sást ikki aldur á Zachariasi, sum luttók á samfelagsstevnuni, sum samkomurnar á Skálafjørðinum skipaðu fyri á páskum. Hann var ætlaður at hava leiklut á samfelagsstevnuni í Klaksvík á hvitusunnu, men tá bar hann seg undan, tí hann kendi seg ikki væl. Inntil álvarsama bakkastið tíðliga í summar, sum nú var orsøk til, at hann ikki orkaði meir, var heilsan framúr góð, og styrkin so mikið nógv, at hann var virkin á fleiri mótum.
Síðst í seksti árunum fór Zacharias saman við Brynleifi Hansen og Páll Poulsen undir at geva Røddina út. Talan var um tíðarrit við kristiligum innihaldi. Seinni varð heitið broytt til Leirkerið, sum Zacharias framvegis var blaðstjóri á, nú hann flutti.
Umframt at geva tíðarritið út, er Leirkerið eisini bókaforlag, sum Zacharias hevði saman við bróðrinum Flóvini. Forlagið hevur givið eina ørgrynnu av bókum og bóklingum og heftum út, og teir báðir hava hjá so mongum røkt uppgávuna, sum tað verður roknað við, at forløg taka sær av – at hjálpa øðrum við handritum og útgávum. Nú Zacharias legði árarnar inn, lógu fleiri handrit á skrivaraborðinum.
Sjálvur skrivaði Zacharias fleiri bøkur. Størsta takið mundi vera 455 síður stóra bókin Bíblian á føroyskum í hálva øld. Hetta er verk, har Zacharias legði fram granskingartilfar, sum er framúr áhugavert søgubrot um stóra verkið, sum tað var hjá Victori Danielsen at týða Bíbliuna og um móttøkuna, sum Bíblian fekk millum leik og lærd, og eisini um arbeiðið hjá Victori við sálmum og sangum – at yrkja, týða og at geva sangbøkur út. Í arbeiðnum at fyrireika nýggja útgávu av sangbókini, sum varð givin út fyri tveimum árum síðani við heitinum Nýggja Sangbók Guds Fólks, var Zacharias stórur stuðul hjá nevndini, ið fyrireikaði útgávuna. Nógvar av perlunum hjá Zachariasi eru í Nýggju Sangbók.
Tað átti at verið rúm fyri, at almennu Føroyar heiðraðu mentanarlig avrik av tí slagnum, sum Zacharias legði úr hondum. Hetta var tó ikki nakað, sum hann hugsaði um. At seta seg sjálvan í miðdepulin og rokna við heiðri og samsýning frá menniskjum kom honum ikki til hugs. Tað snúði seg um at tæna honum, ið hann sum blaðungur setti sítt álit á til æviga sælu, og nú hevur hann hoyrt heilsuna: Gott tú góði og trúgvi tænari.
Zacharias var giftur Lis, sum er ættað úr Klaksvík. Foreldur hennara vóru Petrina og Arni Ziskasen. Lis og Zacharias búðu í barnaheimi hansara. Synir teirra eru Arni, sum býr í Norðragøtu, og Pætur, sum í Aalborg. Í fyrru giftu átti Zacharias tríggjar synir - Dánjal, sum býr í Keypmannahavn, og Jákup og Jógvan, sum búgva í høvuðsstaðnum.
Jarðarferðin verður leygardagin úr Filadelfia í Gøtu, sum var andaliga heimið hjá Zachariasi.
Jóannes Hansen
kelda: Sosialurin


text:
Vit og skil útikonsert
Vit og skil útikonsertin, sum skuldi vera fríggjamorgunin kl. 11.00, flutt til í morgun kl. 10.30. Hetta sær út til at hava verið ein góð avgerð, tí veðrið er av tí allarfagrasta.
Útikonsertin er partur av umhvørvisátakinum Slóða fyri, sum er alla hesa vikuna í Klaksvíkar kommunu. Konsertin verður á sama stað sum ætlað - á økinum uttanfyri Norðoya Kunningarstovu.
Rakul Ró og næmingar á Skúlatrøð framføra umhvørvissangin Vit og skil og aðrar barnasangir. Barnagarðar luttaka, og áhoyrarar eru vælkomnir at lata seg í festlig endurnýtsluklæði og at hava egin endurnýtsluljóðføri við. Veðrið er av tí


text:
Kunngerð um broyting av byggisamtyktini í Nes kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Nes kommuna á fundi 29.01.2018 samtykti broyting í byggisamtyktini fyri Nes kommunu.
Broytingin umfatar víðkan av D-økinum, í samband við leingjan av grótkastinum, matr. nr. 435a.
Broytingin í byggisamtyktini er til skjals á kommunuskrivstovuni í upplatingartíðini í tíðarskeiðnum frá 5. februar til 26. februar 2018, og á heimasíðuni www.nes.fo
Møgulig mótmæli og/ella broytingaruppskot skulu verða bygdaráðnum í hendi í seinasta lagi 19. mars 2018.
Nes kommuna
Kunngerð viðv. byggisamtyktini


text:
Skúlablaðið: - Í staðin fyri at avgreiða spurningin um kt-økið í fólkaskúlanum, vil Mentamálaráðið kroysta henda spurningin upp í lønarsamráðingarnar millum Lærarafelagið og Fíggjarmálaráðið, og tað vilja vit ikki, sigur Herálvur Jacobsen, formaður Føroya Lærarafelags.
Arbeiðstíðin til kt-økið, sum kt-vørðurin fær tillutað í ársverkinum, verður roknað eftir talinum á brúkarum, næmingum og lærarum, og talinum á talgildum tólum. Henda leistin vil Lærarafelagið halda fast við.
- At ein nágreining av arbeiðssetninginum og ábyrgdarøkinum hjá telduvørðunum verður gjørd, hava vit leingi eftirlýst.
Um tú veitst okkurt, sum VP ikki veit - skriva so til vp@vp.fo


text:
Kazutaka Sangen, 70, er borgarstjóri í lítla býnum Taiji í økinum Wakayama ytst á Kiihálvoynni, sum er sunnalaga á eystursíðuni á japansku høvuðsoynni, Honshu, og stingur seg út í Kyrrahavið.
Í farnu viku var hann í Tailandi, nú er hann ávegis til Klaksvíkar, og í næstu viku fer hann til Kina. Hesin aldrandi jetsettarin skal skjótt eisini á IWC fund í Brasil.
Í japanska býnum Taiji búgva 3000 fólk, sum í øldir hava fingist við hvalaveiðu og grindadráp. Býurin bleiv kendur í illa lýdda amerikanska heimildarfilminum The Cove, sum vann Oscarvirðislønina í 2010.
"Tað var eitt sjokk," sigur tulkurin Hoyato Sakurai, undir liðini á mær. "Men so lærdu Taijibúgvarnir seg nýggjar hættir, eitt nú frá tykkum, at smidligera og effektivisera drápið," sigur hann frá hinum við borðið.
Sama ár vórðu kyksilvurkanningar gjørdar í hárinum hjá Taijibúgvum. Eins og í Føroyum kundi dálking staðfestast, sum Pál Weihe greiddi frá í filminum The Islands and the Whales hjá Mike Day í 2016. Í báðum støðum vórðu ungar kvinnur ráddar frá at eta av grindahvali.
Kazutaka Sangen er beinleiðis valdur borgarstjóri á fjúrtanda ári í Taiji. Hann hevur sitið í býráðnum í fjøruti ár, og hevur skrivað undir eitt skjal, ið sigur, at hann vil liva við hvali í søgu, nútíð og framtíð. Hann hevur luttikið á IWC og Nammco fundum, og í morgin fer hann við býráðslimum og starvsfólkum úr Taiji til Klaksvíkar at knýta alment vinabýasamband, sum verður undirskrivað í annaðkvøld.
Við í ferðaliðnum eru frá vinstru Masaki Wada, skrivari, Kazutaka Sangen, borgarstjóri, Shinichiro Yamamoto, býráðslimur, Hironobu Ryono, skrivstovustjóri, og Hoyato Sakurai, tulkur, savnsvørur og søguligur kurator, ið er hin einasti, sum nýliga er fluttur til Taiji. Hann hevur lisið søgu og hevur fyrr arbeitt á sjósavni í Boston.
Kazutaka, borgarstjóri, sum er føddur í 1947, gleðist týðuliga við tvøst og alt av hvali.
"Hetta er tað besta," sigur hann, og peikar á aftara partin av hamarstjølinum, sum hann hevur teknað á borðserviettin í Barbara Fish House.
"Tað er so deiliga oljut, alt samalt, tvøst, spik og hvølja," sigur hann, og fer at siga frá fyrstu barnaminnum í Taiji.
"Mamma mín segði, at innan elektrisetið kom og køli- og frystiútgerð varð vanlig, tá kundi tvøst av grindahvali hanga í 90 dagar, og verða skorið sum sushi. Men ikki longur enn 90 dagar."
Eg síggi á honum, hvussu væl honum dámdi søguligu bitarnar og ger tað enn. Men eftir longri prát við limirnar í Grindamannafelagnum lenda teir á teirri sannkenning, at tvøst av nebbafiski, fin whale, er tað allar besta. "Serliga frammparturin," sigur hann og letur Hans Jákup skilja, hvat hann meinar við. "Jú, dong," kalla teir báðir frampartin undir kjaftinum. "Hvussu tú so kokkast við nebbafiski, so er hann bestur," siga teir.
Millum skipslampur og eina veggjaplakat frá filminum hjá Nils Malmros um Barbu frá 1997, kemur nú hetta lítið bráðvakra fyribrigið á borðið, sum var tað hálvhosa.
Ólavur Sjúrðarberg, formaður í Grindamannafelagnum sigur hinumegin borðið frá um turt tvøst, og hvussu ymiskliga tað kann verða hagreitt, og hvussu tað enn verður brúkt sum veitslumatur og høgtíðardelikatessa.
Vit tosa um ræst, fermented meat, og visnað, dry-aged meat, sum var tað nýggjasta hittlistapláta við eini altjóða poppstjørnu.
Japanarnir eru ovfarnir av, at eisini ung taka hetta í sín munn.
Regin Jespersen, skrivari í Grindamannafelagnum, hevur skorið eina framúr góða tvøstlykkju úr Sørvági niður, og vit fáa millum Barburættirnar ein smakkbita við turrsaltaðum spiki og køldum epli afturvið.
Her er nógv at tosa um.
Spiksúpan er eitt, sum japanararnir tosa um afturvið anganum av spikinum á borðinum, og limirnir í Grindamannafelagnum nikka. Hana hava teir smakka í Mullers Pakkhúsi fyri sekstan árum síðan, tá japanar og grindaveiðumenn úr allari verðini møttust at greiða frá og borðreiða alt av grindahvali. Teir biðja heilsa tiltikna flensaranum, Mister Kogay úr Taji, sum tá var her og vísti síni kynstur. "Í dag tekst hann við hummaraveiðu, sum nógv eldri fólk gera," sigur borgarstjórin, og lovar at senda langar og stuttar flensiknívar úr Japan til føroyska Grindamannafelagið.
Frá vinstru síggjast Ólavur Sjúrðarberg, formaður, Hans Jákup Hermansen, kassameistari, Hanus Højgaard, nevndarlimur og grindaformaður í Havn í 35 ár, og Regin Jespersen, skrivari í Grindamannafelagnum.
Annika Olsen, borgarstjóri í Havn, kemur framvið, og vit fara upp í køkin at síggja, hvussu ein nútímans kokkur húsast við bestu rávørum mitt í Havn. Japanski borgarstjórin er kræsin tá umræður fisk, tí hann etur bara tað feskasta av tí feskasta, sum tulkurin sigur. Men hann er framúr væl nøgdur við fiskin í Barbara Fish House í kvøld, letur hann meg vita.
Komin niður undir aftur, eru øll tey japansku myndatólini á lofti. Ferðalagið vil hava at vita um landspolitikk og kommunalpolitikk, og hvussu ein ung kvinna kann gerast borgarstjóri.
So verða gávur handaðar, føroyskar bøkur fara annan vegin, og hvít japansk sjokuláta fer hinvegin.
Ólavur vísur japanska borgarstjóranum, hvussu grindahvalur ferðast um sumrarnar og greiðir frá, hví flestu grindadráp eru í august. Japanska tíðarskeiðið at veiða grindahval er frá september til mars.
"Teir duga so framúr væl at fjala drápið, tí teir draga gardinur fyri, so eigin sær, tá tað fer fram," sigur Regin, sum sjálvur hevur verið á staðnum saman við Ólavi og Hans Jákupi.
So er bara eftir at borga og signera. Ólavur og tænastugenturnar eru í køkinum meðan vit leita eftir jakkum og turrikløðum at fara út í náttarkavan.
Ja, og so figu vit eisini eina seksrættaða matskrá við øðu, laksi, havtasku, kræklingi, toski og fiskasúpan og dessert afturvið øllum millumtjóða grindaprátinum.
Eg sigi bara "Arigatou", ella sum ein japanari hevði skrivað: ありがとうございます


text:
Filmsfelagið sýnir íslendska bankafilmin um Eik, omanfyri, í morgin, mikudagin 15. apríl kl 20:00. Undir upprunaheitinum, Vonarstræti (Baldvin Zophoníasson 2014), er filmurin hin mest sæddi í Íslandi. Fréttablaðið kallaði filmin hin besta íslendska nakrantíð, og fyrr í ár vann filmurin ikki færri enn tólv Edda virðislønir, m.a. sum besti filmur. Enska heitið er Life in a Fishbowl og danska heitið er De små ting. Filmurin verður sýndur í upprunaútgávu, men við donskum undirteksti, so øll kunnu fylgja við í samansettu lagnusøguni úr okkara tíð. Sif Gunnarsdóttir, stjóri í Norðurlandahúsinum, fer at introdusera filmin.
Í íslendska filminum um bankakreppuna har í landinum, fylgja vit Hera Hilmar, Þorsteinn Bachmann og Thor Kristjansson í høvuðsleiklutunum sum Eik, Móri og Sølvi. Eik arbeiðir í barnagarði um dagin og er call girl um náttina, Móri er rithøvundur, sum hóast hann eigur hús í Vonarstræti, velur at drukna tilveruna í brennivíni, og Sølvi er fyrrverandi fótbóltsspælari, sum missir allan moral, tá hann fær spennandi starv í bankanum og skal byggja hotel í Vonarstræti mitt í býnum. Væl møtt til ein sjáldsama viðkomandi film og hin best umtókta í heimlandinum nakrantíð!


text:
Enskur stílur
Góð ráð:
- les altíð evnið væl, soleiðis at tú svarar spurningunum, sum tú skalt svara.
- set fyrst eina løtu av til at hugsa, áðrenn tú fert í gongd.
- vel enskt í rættstavaranum á telduni (Libreoffice? http://tinyurl.com/zkcgvqx)
- orðabøkurnar inni á www.sprotin.fo eru góð hjálp til rættstaving og orðaval.
Uppseting:
- skriva við Times New Roman.
- yvirskriftin skal vera std. 16 annars verður skrivað við std. 12.
- reglurúm 1,5. Breddin skal vera líka í høgru og vinstru síðu.
Hvar skal stílurin sendast?
Tit kunnu gott prenta stílin út og geva mær hann í skúlanum.
Annars skal stílurin sendast til: andrias.magnussen@skulin.fo


text:
Orð: Hans Andreas Jacobsen
Lag: Øssur Berghamar
1. Gud, tú ert Gud mín, eg árla teg søki.
Eftir tær sál mín hon tystir hvønn dag.
Í turrum vatnleysum landi mær leingist
eftir at skoða tíns halgidóms stað.
2. Tí at tín náði er betri enn lívið,
við mínum varrum eg beri mín song.
Eg skal tær lova, so leingi eg livi,
geva tær æru sum Harra og Kong.
3. Tá eg so minnist teg á míni legu,
á náttarstund, tá eg hugsi um teg,
at tú vart hjálp mín í trongastu døgum,
tá má eg hátt rópa: Sál mín, teg gleð!
4. Trygt tú meg leiðir við høgru hond tíni,
uppi mær heldur hvønn dag, hvørja stund.
Einki kann saka meg, trygt fram eg gangi,
inntil eg komi til Himmalsins fund.